text: Hüseynova Üneyzətin və Yetərova Səkinə Teyyub qızının (1933-1987) hayla çağırmaları haqqında eşitsək də, onların barəsində, təəssüf ki, dolğun məlumat əldə edə bilmədik. Yalnız onların Tülü kəndinin sakinləri olduğu və iməciliklərdə hayla oxumaları qeyd olundu. Tülü kəndindən olan söyləyicilər bunu da qeyd etməyi unutmadılar ki, o dövrdə kəndin qadınlarının otuz faizi yaxşı hayla deyərdi. Həmin dövrdə kənddə tütün əkilirdi, tütün cızlarının arasından birdən hayla səsi yüksələrdi. M.Olaxan Muxsu adlı qadından bəhs etdi. O dedi ki, yoldan ötən zaman bir də görürdün ki, şirin bir avaz yüksəldi. Soruşurduq ki, kimdir. Deyirdilər ki, Muxsu arvaddı. Muxsunun gözünün biri qarğıdalı qıçası batdığı üçün kor olmuşdu. Onların deməyinə görə, bu qadınlar dambur məclislərində eşidib yadında saxladıqları haylalardan da, özlərinin düzüb-qoşduqları haylalardan da oxuyarmışlar. Bəzən də zəmilərdən deyişmə səsləri yüksələrmiş, qadınlardan biri bu tərəfdə hayla deyər, zəminin o başından onun haylasına cavab gələrmiş.